送陳傳道之官下邳
作者：賀鑄
朝代：宋

paragraphs: 昔也官彭城，日與君子親。
俱遊大梁下，不見輒兼旬。
衣食牽迫人，汗走長街塵。
相逢立馬語，愁面如含辛。
朝來忽叩門，頗驚黄綬新。
告我即東下，得官淮泗濱。
方語病中暍，藥物苦殫貧。
故人復捨去，此懷難重陳。
想見經舊廬，節候屬蕭辰。
朝尋張翁墅，暮投寇叔鄰。
二子亦吾好，尺書坐因循。
交情定相訪，爲話正迷津。